**МИНИСТАРСТВО ЗАШТИТЕ ЖИВОТНЕ СРЕДИНЕ РАСПИСУЈЕ ЈАВНИ ПОЗИВ**

**ЗА СЕРВИСНЕ КОМПАНИЈЕ ИЗ РАСХЛАДНОГ И КЛИМАТИЗАЦИОНОГ СЕКТОРА**

Република Србија је ратификовала Монтреалски протокол о супстанцама које оштећују озонски омотач, који се показао као један од најуспешнијих међународних споразума из области заштите животне средине, као и свих пет амандмана. Монтреалски протокол се веома успешно спроводи у Републици Србији кроз законодавне мере и одређене пројектне активности, а Министарство заштите животне средине је надлежно за његово спровођење у нашој земљи.

Један од пројеката који се успешно спроводи у нашој земљи јесте Национални план смањења потрошње хлорофлуороугљоводоника (HCFC супстанце које оштећују озонски омотач). Реализација различитих активности овог пројекта допринела је подизању квалитета рада у расхладном и климатизационом сектору и то кроз успостављен систем сертификације сервисера расхладних и клима уређаја, а истовремено и сервисним компанијама кроз доделу опреме за сакупљљање и обнављање расхладних флуида.

У оквиру пројектне активности друге фазе Националног плана смањења потрошње хлорофлуороугљоводоника обезбеђено је 50 допунских комплета опреме алата за сервисне компаније из расхладног и климатизационог сектора који садрже: уређај за сакупљање, манометарску групу са 4 вентила, цилиндар за сакупљање, електронску вагу и електронски детектор цурења, како би се сервисним компанијама које имају дозволу Министартсва и испуњавају прописане обавезе помогло у раду и побољшала добра сервисна пракса.

Имајући у виду да је број комплета ограничен, прописани су ***критеријуми*** за одабир сервисних компанија којима ће бити додељена опрема, који између осталог поред дозволе за рад сервиса укључују и број запослених сертификованих сервисера, испуњавање обавеза по питању достављања годишњих извештаја о набављеним, употребљеним и продатим количинама флуорованих гасова са ефектом стаклене баште и супстанци које оштећују озонски омотач, као и о врстама и количинама сакупљених и употребљених контролисаних супстанци и др.

**Позивају се да се пријаве на јавни позив сервисне компаније** које обављају делатности инсталације, одржавања или сервисирања и провере испуштања расхладне и климатизационе опреме и топлотних пумпи које садрже или се ослањају на супстанце које оштећују озонски омотач или на флуороване гасове са ефектом стаклене баште, делатност сакупљања супстанци које оштећују озонски омотач или флуорованих гасова са ефектом стаклене баште из расхладне и климатизационе опреме и топлотних пумпи, искључивање из употребе такве опреме и система, који имају дозволу за обављање тих делатности, издату од стране Министарства заштите животне средине.

**Уз попуњен образац (*Образац пријаве***) сервиси (правна лица или предузетници) су дужни да доставе **и** **одговарајуће доказе**: копију последњег издатог решења о упису у Регистар привредних субјеката, доказ о радном односу запослених сервисера, као и оних који поседују сертификат А (Образац М-1 и копије Уговора о раду) са копијама њихових сертификата, а такође и копије издатих дозвола за рад сервиса са супстанцама које оштећују озонски омотач и/или флуорованим гасовима са ефектом стаклене баште, као и **пропратне изјаве**.

* ***Изјава о тачности унетих података и информација***
* ***Изјава о претходној додели комплета опреме-алата***
* ***Изјава о поседовању уређаја за сакупљање расхладног средства***

**Образац пријаве** је потребно попунити штампаним словима својеручно или на рачунару и послати **искључиво путем поште најкасније до 27. фебруара 2026. године** заједно са пропратном документацијомМинистарству заштите животне средине, Сектор за управање квалитетом ваздуха, буком и сарадњу са цивилним друштвом, Одељење за заштиту ваздуха и озонског омотача, на адресу: Омладинских бригада 1, 11070 Нови Београд, са назнаком „**ЈАВНИ ПОЗИВ ЗА СЕРВИСНЕ КОМПАНИЈЕ ИЗ РАСХЛАДНОГ И КЛИМАТИЗАЦИОНОГ СЕКТОР ЗА ДОДЕЛУ ОПРЕМЕ-АЛАТА“**.